Ali-paša Hekimoglu

**Ali-paša Hekimoglu** (Istanbul, 4. juni 1689 – Kutahija, 14. august 1758) bio je osmanski državnik i vojskovođa koji je tri puta služio kao veliki vezir Osmanskog Carstva.

## Biografija 
Rođen je 4. juna 1689. u Istanbulu. Sin je ljekara Nuha, rodom iz Venecije, koji je obavljao dužnost glavnog operatora za vrijeme vladavine sultana Sulejmana II (1687 – 1691) i Ahmeda II (1691 – 1695), a za vrijeme sultana Mustafe II (1695 – 1703) bio je glavni liječnik Rumelijskog ejaleta i lični sultanov doktor. Njegovo prezime "Hekimoglu" na turskom znači "sin ljekara".

Na dvoru sultana Ahmeda III obavljao je niže funkcije, a 1713. postavljen za vojvodu u sandžaku Zili – ejalet Sivas. Godine 1719. imenovan begler-begom i pašom, a tri godine kasnije postaje namjesnik u Adani. Tokom namjesnikovanja u Adani uspješno je porazio ustanke nomadskih plemena. Godine 1724. postavljen na položaj namjesnika u Halepu u Siriji i učestvuje u ratu protiv Perzije. Nakon uspješnih borbi dobija rang vezira te namjesnika u Anadolu. Kasnije je sudjelovao u novom vojnom pohodu na istoku gdje nanosi poraz perzijskoj vojsci od 50.000 ljudi. Poslije toga bio je namjesnik provincije Zor na Eufratu i Dijabekiru. Godine 1730. učestvuje u novom ratu protiv Perzije na istočnom frontu gdje ponovo nanosi velik poraz perzijskoj vojsci. U martu 1732. Ali-paša Hekimoglu je naslijedio Topal Osman-pašu na položaju velikog vezira. Tokom svoga vezirovanja poboljšao je novčani sistem carstva, smijenio slabe komandante, smirio situaciju sa neprijateljskom Rusijom ali i nastavio rat protiv Perzije. Nakon što je proglašen glavnim krivcem zbog poraza od Perzijanaca smijenjen je s mjesta velikog vezira. Godine 1736. imenovan je za bosanskog namjesnika.

Poslije toga je glavna vojska od oko 20.000 boraca sa princom Hildburghausenom na čelu je započela ofanzivu prema Banjoj Luci sredinom jula. Do glavnog okršaja desilo se u Banjoj Luci 4. augusta 1737. između osmanske vojske s Ali pašom Hekimoglijem na komandi i austrijske vojske s Hildburhausenom na čelu. Nakon dvosatne borbe Osmanlije su izvojevali pobjedu.

Sljedeće godine sultan je poslao Ali paši ferman u kojem se zahvaljuje na uspješnom ratu i 300 kesa akči za razne troškove. Kasnije je Ali-paša Hekimoglu predvodio niz akcija u Srbiji protiv austrijske vojske. Podržao je velikog vezira Ivaz Mehmed-pašu u opsadi Beograda (1739). U Egiptu je ugušio ustanak Mameluka, a njegovo guvernerstvo je navodno bilo uglavnom mirno i bez pobuna.

Tokom njegovog drugog mandata kao veliki vezir Osmanskog carstva (21. april 1742 – 23. septembar 1743), najvažniji problem je bio novi rat protiv Perzije, koji je još vodio Nadir Šah iz dinastije Afšarid. Međutim, sultan je odbio Ali-pašin plan kampanje i otpustio ga, optužujući ga da nije preduzeo odgovarajuće mjere na istočnom frontu. Nakon drugog mandata, imenovan je za guvernera provincije Lezbosa, Krita, Trikale (u Grčkoj), Očakiva (u Ukrajini), Vidina (u Bugarskoj) i Trabzona (u Anadoliji) i Bosne.

Njegov treći mandat bio je vrlo kratak (15. februar 1755. – 18. maj 1755). Novi sultan Osman III bio je pod uticajem dvorskih kurtizana. Kada je Ali-paša odbio da posluša sultanovu naredbu da pogubi mladog princa, sultan ga je zatvorio. Uspio je izbjeći pogubljenje.

Nakon što je bio zatvoren u Kızkulesi (Djevojačkoj kuli) na Bosforu, prvo je prognan u Mağusu (Famagusta) na Kipru, a zatim na ostrvo Rodos. Pomilovan je 1756. i po drugi put imenovan za osmanskog guvernera Egipta. Dana 17. oktobra 1757. godine, po četvrti put, imenovan je za guvernera Anadolije. Umro je 13. augusta 1758. godine u 71. godini života. Sahranjen je u maloj monumentalnoj grobnici u blizini džamije Hekimoğlu Ali Paşa u kompleksu vjerskih objekata koji je dao da se izgradi u naselju Davutpaşa u Istanbulu.

## Reference 
Kategorija:Veliki veziri Osmanskog Carstva
Kategorija:Rođeni 1689.
Kategorija:Umrli 1758.